REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/26-18

2. mart 2018. godine

B e o g r a d

ZAPISNIK

SA 41. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 2. MARTA 2018. GODINE

Sednica je počela u 11,05 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić, Marko Zeljug, Branka Stamenković, Branimir Jovanović i Petar Petrović.

Sednici su prisustvovali zamenici članova Odbora: Dragana Barišić, zamenik Katarine Rakić, Stefana Miladinović, zamenik Đorđa Milićevića i mr Aleksandra Jerkov, zamenik Gorana Ćirića.

Sednici je prisustvovao narodni poslanik Vladimir Orlić.

Sednici su prisustvovali i Zoran Pašalić, Zaštitnik građana i Željka Janković, viši savetnik u Stručnoj službi Zaštitnika.

Sednici nisu prisustvovali članovi Odbora: Katarina Rakić, Dušica Stojković, Đorđe Milićević, Vojislav Šešelj, Nemanja Šarović, Goran Ćirić, Momo Čolaković, Nenad Konstantinović i Nenad Čanak.

Odbor je većinom glasova prihvatio predlog predsednika Odbora za obavljanje zajedničkog jedinstvenog pretresa o tač. 2-4. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je većinom glasova utvrdio sledeći

D n e v n i r e d:

* usvajanje zapisnika sa 37, 38. i 39. sednice Odbora -

1. Razmatranje Predloga Zaštitnika građana za utvrđivanje maksimalnog broja zaposlenih na neodređeno vreme u Stručnoj službi Zaštitnika građana u 2018. godini (21 Broj: 112-259/18 od 6. februara 2018. godine);
2. Razmatranje zahteva Vladimira Đukanovića, narodnog poslanika, za davanje mišljenja za vršenje druge javne funkcije (21 Broj: 02-230/18 od 1. februara 2018. godine);
3. Razmatranje zahteva Snežane Bađić - Stamenov, sudije Osnovnog suda u Negotinu, za davanje mišljenja za obavljanje drugog posla (21 Broj: 02-406/18 od 23. februara 2018. godine);
4. Razmatranje zahteva Dragane Lekić - Jović, sudije Prekršajnog suda u Negotinu, za davanje mišljenja za obavljanje drugog posla (21 Broj: 02-407/18 od 23. februara 2018. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa 37, 38. i 39. sednice Odbora.

**Prva tačka dnevnog reda**: Razmatranje Predloga Zaštitnika građana za utvrđivanje maksimalnog broja zaposlenih na neodređeno vreme u Stručnoj službi Zaštitnika građana u 2018. godini

Predsednik Odbora je upoznao članove i zamenike članova Odbora, da je članom 5. stav 1. tačka 2. Zakona o načinu određivanja maksimalnog broja zaposlenih u javnom sektoru, propisano da Odbor donosi odluku o maksimalnom broju zaposlenih u službama nezavisnih državnih organa, organizacija i tela; da je Zaštitnik građana Odboru dostavio obrazloženi predlog za utvrđivanje maksimalnog broja zaposlenih na neodređeno vreme u Stručnoj službi za 2018. godini, kao i da su za predložen maksimalan broj zaposlenih obezbeđena sredstva za isplatu plata.

Željka Janković, viši savetnik u Stručnoj službi Zaštitnika, je predstavila rad institucije Zaštitnika građana i obrazložila podneti predlog. Ona je posebno istakla da je Zaštitnik građana u oktobru 2014. godine doneo novi Pravilnik o organizaciji i sistematizaciji radnih mesta, na koji je Narodna skupština dala saglasnost u novembru 2015. godine; da je navedenim pravilnikom predviđeno ukupno 76 radnih mesta sa 106 državnih službenika i nameštenika; da ukupan broj sistematizovanih radnih mesta nije popunjen; da je Odlukom Odbora od 10. maja 2017. godine maksimalan broj zaposlenih na neodređeno vreme u Stručnoj službi Zaštitnika za 2017. godinu 106; da je isti broj predložen i za 2018. godinu, za koji su i obezbeđena sredstva za isplatu plata.

Na predlog predsednika, Odbor je većinom glasova doneo Odluku kojom je utvrđeno da maksimalni broj zaposlenih na neodređeno vreme u Stručnoj službi Zaštitnika građana za 2018. godinu, iznosi 106.

**Druga-Četvrta tačka dnevnog reda**: Razmatranje zahteva Vladimira Đukanovića, narodnog poslanika, za davanje mišljenja za vršenje druge javne funkcije; Snežane Bađić - Stamenov, sudije Osnovnog suda u Negotinu, za davanje mišljenja za obavljanje drugog posla i Dragane Lekić - Jović, sudije Prekršajnog suda u Negotinu, za davanje mišljenja za obavljanje drugog posla

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

Predsednik Odbora je upoznao članove i zamenike članova Odbora sa zahtevima koji su podneti. Podsetio je da je odredbom člana 30. Zakona o Agenciji za borbu protiv korupcije propisano da funkcioner za vreme vršenja javne funkcije koja zahteva rad sa punim radnim vremenom ili stalni rad može, uz saglasnost Agencije i prethodno dostavljeno pozitivno mišljenje organa koji ga je izabrao, postavio ili imenovao na javnu funkciju, da obavlja i drugi posao, odnosno delatnost. Posebno je istakao da je sudiju Snežanu Bađić – Stamenov, za sudiju Osnovnog suda u Negotinu izabrao Visoki savet sudstva 2009. godine, te po njegovom mišljenju, Odbor u konkretnom slučaju nije nadležan za davanje mišljenja. S tim u vezi, predsednik Odbora će imenovanoj uputiti dopis.

U diskusiji su učestvovali: dr Aleksandar Martinović, mr Aleksandra Jerkov, Aleksandar Marković i Branka Stamenković.

Aleksandra Jerkov je navela da pozitivna mišljenja ne treba davati po automatizmu; da Zakon o Agenciji za borbu protiv korupcije propisuje da se druga javna funkcija može vršiti samo izuzetno; postavila je i pitanje stručnosti podnosioca zahteva za vršenje druge javne funkcije - člana Nadzornog odbora preduzeća YUNET INTERNATIONAL d.o.o. i pozvala da se za predlog tog mišljenja glasa protiv. Složila se sa predsednikom Odbora da Odbor ne može raspravljati u slučaju sudije Snežane – Bađić Stamenov i navela da će glasati za davanje pozitivnog mišljenja za obavljanje drugog posla za sudiju Draganu Lekić – Jović.

Aleksandar Marković je istakao da Odbor samo daje prethodno mišljenje a odluku o tome da li narodni poslanik može da vrši drugu funkciju donosi Agencija. Takođe, naveo je da ne postoji sukob interesa u slučaju zahteva koji je podneo narodni poslanik Vladimir Đukanović i pozvao da se glasa za davanje pozitivnog mišljenja.

Branka Stamenković je navela da prema članu 30. Zakona o sudijama, sudija ne može biti na fukcijama u organima koji donose propise i organima izvršne vlasti, javnim službama i organima pokrajinske autonomije i jedinica lokalne samouprave, a upravo u podnetim zahtevima sudija radi se o drugom poslu koji se obavlja u jedinici lokalne samouprave u kojoj sude, te postoji očigledan sukob interesa.

Odbor je, u skladu sa članom 157. stav 2. Poslovnika Narodne skupštine, o svakom predlogu mišljenja, odlučivao posebno.

Na predlog predsednika, Odbor je većinom glasova dao pozitivno mišljenje da Vladimir Đukanović, uz vršenje funkcije narodnog poslanika, može da vrši i funkciju člana Nadzornog odbora preduzeća YUNET INTERNATIONAL d.o.o. Beograd.

Na predlog predsednika, Odbor je većinom glasova doneo Zaključak kojim se oglasio nenadležnim za odlučivanje po zahtevu Snežane Bađić – Stamenov, sudije Osnovnog suda u Negotinu, Sudske jedinice u Kladovu.

Na predlog predsednika, Odbor je većinom glasova dao pozitivno mišljenje da Dragana Lekić - Jović, uz vršenje funkcije sudije Prekršajnog suda u Negotinu, Odeljenje suda u Kladovu, može da obavlja posao člana Saveta za bezbednost Opštine Kladovo.

Sednica je završena u 11,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović